text: Huskøbere kan stadig prutte om prisen
  15 januar 2014 kl. 07.41
  I Syd- og Sønderjylland er prisen på villaer og rækkehuse langtfra kommet op på samme niveau som før finanskrisen i 2008, og køberne har stadig gode muligheder for at presse udbudspriserne ned.
  Det viser en opgørelse fra fjerde kvartal 2013 fra boligsiden Boliga.
  I Vejle er villaer og rækkehuse med en gennemsnitlig udbudspris på knap 1,5 millioner kroner blevet solgt 106.000 kroner under udbudsprisen. Et afslag på 7,7 procent.
  I Kolding var den gennemsnitlige udbudspris på knap 1,8 millioner. Her var afslaget på 128.000 kroner eller 7,5 procent.
  Huse i Horsens blev sendt på markedet til 1,4 millioner kroner i gennemsnit. De blev solgt med et afslag på knap 100.000 kroner eller 7,1 procent.
  I Sønderborg var udbudsprisen på knap 1,5 millioner kroner. Køberne fik et afslag på 80.000 kroner eller 6,5 procent.
  I Esbjerg V var afslaget på 112.000 kroner af en gennemsnitlig udbudspris på knap 1,9 millioner kroner. En rabat på 5,3 procent.
  I Fredericia var udbudsprisen på 1,4 millioner kroner i gennemsnit. Den blev forhandlet godt 95.000 kroner ned. Et afslag på 7,3 procent.
  Spar Nord har på grundlag af tal fra Realkreditrådet beregnet, at boliger i Region Syddanmark handles til priser, der er 17 procent lavere end før finanskrisen.
  Fakta:
  På grund af forsinkelse i tinglysningssystemet er ikke alle tinglysninger for 4. kvartal 2013 indløbet. Boliga anslår, at talgrundlaget er baseret på 60-70 pct. af handlerne.Forskellen mellem udbuds- og salgsprisen er defineret som forskellen mellem den sidst kendte udbudspris for boligen og den endelige salgspris, populært sagt "forhandlingsrabatten". Der er kun medtaget byer med minimum 20 salg i 4. kvartal 2013.
  Boligsiden Boliga
  